Când vor fi decernate Premiile Gopo 2024. Competiția se anunță strânsă la mai multe categorii
A fost făcută publică lista filmelor nominalizate pentru premiile Gopo, iar competiția se anunță strânsă la mai multe categorii.
Cele mai multe nominalizări au strâns "Libertate", "Spre nord", și "Nu aştepta prea mult de la sfârşitul lumii". În competiție, au intrat pentru prima dată și filme comerciale care au avut succes în cinematografe. Performanțele cineaștilor români vor fi premiate la finalul lunii aprilie.
Cinci filme vor intra anul acesta în lupta pentru cel mai bun lungmetraj.
Filmul "Libertate", în regia lui Tudor Giurgiu, urmărește firul evenimentelor din '89. Pelicula se concentrează pe violențele de la Sibiu, dar și pe frica oamenilor în legatura cu împușcăturile care au urmat datei de 22 decembrie.
Tudor Giurgiu, regizorul filmului "Libertate": "E un film care a vibrat pentru foarte mulți oameni din toată țara și nu numai. Mă bucur, în primul rând, pentru echipă. E un film care nu s-ar fi putut face fără o echip extraordinară, de la actori, cascadori, oameni de la camere, electricieni."
"Nu aștepta prea mult de la sfârșitul lumii", al lui Radu Jude, a fost și filmul propus de România pentru Premiile Oscar. Pelicula face o radiografie a condițiilor de muncă din România.
Nominalizat este și "Boss", în regia lui Bogdan Mirică. Un șofer de ambulanță, implicat într-un jaf armat, pornește într-o investigație proprie, pe urma complicilor săi.
Pelicula lui Cristi Puiu, "MMXX", prezintă patru povești din perioada pandemiei, împachetate în umor și ironie.
Și nu în ultimul rând, "Spre nord", bazat pe fapte reale, urmărește povestea unui marinar filipinez și a unui român ca s-a urcat clandestin pe vasul său.
Pe lângă filmele de autor, specifice festivalurilor, pe lista se află și titluri comerciale care au avut încasări record în cinematografe și un număr impresionant de spectatori. Iar Coca Bloos, din "Încă două lozuri" și Maria Popistașu, din "Taximetriști" au fost nominalizate pentru rolul de cea mai bună actriță în rol secundar.
Mihai Chirilov, critic de film: "E o categorie care a cam lipsit de la premiile Gopo anterioare și pe undeva salut prezența chiar și cu puține nominalizări a unei comedii populare cum a fost "Încă două lozuri", a unei comedii de succes la public cum a fost "Taximetriști"."
De acum urmează voturile. Peste 650 de profesionişti din industria românească de film vor decide cine sunt cei care vor primi trofeele Gopo 2024. Premiile vor fi decernate pe 29 aprilie în cadrul unei gale care va avea loc la Teatrul Național din București.
Gala Gopo va putea fi urmărită LIVE și pe VOYO.